[Video] Olifantkalfie uit opgaardam gered | Maroela Media
Amanzi was slegs ‘n paar dae oud toe hy gered is. Facebook via Elephants Alive
ŉ Olifantkalfie wat slegs ŉ paar dae oud is, moes Dinsdag uit ŉ opgaardam van ŉ kopermyn in Phalaborwa, Limpopo, gered word.
Die kalfie, wat nou in die sorg van die niewinsgewende organisasie Elephants Alive is, het vermoedelik in die dam geval toe hy saam met sy trop by die dam kom water drink het.
Volgens Elephants Alive se Facebook-blad het Johan Bezuidenhout en Quenton du Plessis die olifantbulkalfie uit die dam gehaal en twee keer probeer vrylaat tussen olifanttroppe naby die dam, maar hulle wou hom nie aanvaar nie. Die olifantjie was ook baie gedehidreer en uitgeput en ŉ veearts moes ontbied word.
Die olifantjie, wat nou Amanzi gedoop is deur die personeel by Elephants Alive, word tans by die Hoedspruit-sentrum vir bedreigde spesies versorg, waar Lammie, ŉ skaap, hom geselskap hou.
Christo Schreiber by Amanzi. Foto: Facebook via Elephants Alive
Volgens Elephants Alive word Amanzi elke twee tot drie uur ŉ spesiale melkformule gevoer wat hom help om te herstel en sy krag weer op te bou. Afgesien van ŉ kneusplek bokant een van sy oë het Amanzi gelukkig nie erge beserings opgedoen toe hy in die dam geval het nie.
Amanzi is glo mal oor water en speel graag met ŉ krip vol drinkwater of rol rond in die modderpoel in sy kamp. Weens die hoë temperature in die provinsie, moes die span Amanzi ook fyn dophou om te bepaal of hy al die regte gedragspatrone aangeleer het om die hitte te kan hanteer.
“Hy is ŉ baie slim olifantjie,” het Elephants Alive geskryf. “Hy bly in die skaduwee en spat homself vol water as hy warm kry. Hy probeer selfs die kraan oopdraai as ons nie vinnig genoeg spring om hom af te spuit nie!”
Besoek gerus Elephants Alive se webwerf om by te dra tot Amanzi se versorgingskoste.
Foto: Facebook via Elephants Alive
Amanzi slaap rustig in sy strooibed. Foto: Facebook via Elephants Alive
Lammie hou vir Amanzi geselskap. Facebook via Elephants Alive
Linri Janse van Rensburg en Amanzi. Facebook via Elephants Alive
foto's Limpopo Phalaborwa video
Ag my moeder, hy is te pragtig vir woorde!
Die ou dingetjie is te pragtig. Dankie, vir mense wat alles prober om ons wilde diere te beskerm en te versorg!
Hy is baie skatlik terwyl klein is maar wag toe hy volgroei is dat is dit ‘n ander storie.
DPJ dit is maar dieselfde met mense hulle is te skatlik as hulle klein is maar wag tot hy/sy volgroei is dan is dit ‘n ander storie. Enige baba is mooi en skatlik. Hierdie olifantjie is tog te oulik. Natuurlik gaan hy groot word.
elize duminy · 3 jaar gelede
kan ek net hier ook kommentaar lewer, dis nie net Quinton en johan wat hom gered het nie. jaco swart was op sy weeklikse inspeksie by raw water op palabora copper en het die olifantjie daar gekry. hy kon hom nie self uithaal nie hy was te swaar toe bel hy sy vriend johan om te kom help dis toe dat johan en Quinton da kom help het. so gee net n erkenning aan almal!
Ek wens ‘n soortgelyke reddings poging vir my arme ou volkie hier aan die suid punt van Afrika.
Hierdie olifant storie het meer nuuswaarde as al die smerige politieke snert waarmee ons tot vervelens toe gebombardeer word.